En eins og kunnugt er hefur komið í ljós að Sveinn Andri hefur mörgum sinnum sagt ósatt um verð og greiðslur þessara hluta . Halldór Árni Sveinsson skrifar : Hafnfirðingurinn og grínistinn Laddi hefur að undanförnu dvalið í uppeldisbænum við tökur á sjónvarpsseríu sem hann leikur aðalhlutverkið í . Laddi hefur sótt marga karaktera í gríni sínu í Fjörðinn og tengt ýmsa brandara í sjói sínu Göflurum . Í einum brandara segir frá því þegar útsjónarsamur verslunarmaður í verslun Hansen á Akurgerðislóð ( líklega Dengsi sonur Ferdinands ? ) selur auðtrúa bandarískum ferðamanni hauskúpu sem hann fullyrðir að sé hauskúpa landnámsmannsins Ingólfs Arnarsson . Nokkrum árum síðar er ferðamaðurinn ameríski aftur á ferð í Firðinum og rekst þá inn í sömu búð . Og viti menn , í hillu er hauskúpa nokkuð minni en sú sem hann hafði áður keypt á okurprís , merkt Ingólfi Arnar bur – en reyndar 100 dollurum ódýrari en sú sem hann áður keypti . Bregst Kaninn hinn versti við og spyr búðarmanninn hverju þetta sæti , viss um að hann hafi verið prettaður á lúalegan hátt . Ekki stóð á svarinu hjá Dengsa ; „ Jú sjáðu til , þessi hauskúpa er af Ingólfi þegar hann var 12 ára . Ætlarðu að fá hana ? “ Mér flaug þessi skrýtla í hug þegar ég las Fréttablaðið í dag sem blaðberinn hafði troðið undir húninn í blíðviðrinu , en þar er frétt á útsíðu og í Markaðnum , þess efnis að skiptastjóri þrotabús WOW , Sveinn Andri Sveinsson , sé nú sakaður um að hafa selt sömu hluti úr þrotabúinu tvisvar og hafi afhent bandarísku Ballerínunni , sem heldur blaðamannafundi hér á landi á nokkra vikna fresti um að flug hennar fari senn að hefjast , góssið – en ekki þeim sem bauð í þessa hluti fyrst og greiddi fyrir . Ofan í kaupið fullyrðir sá sem telur sig svikinn af umsýslu skiptastjóra , að Sveinn Andri hafi lekið trúnaðarupplýsingum í lögmann Ballerin . Ofan á allt saman er fullyrt , að þær skitnu 50 milljónir sem fengust fyrir búninga , varahluti , flugrekstrarbækur og þá væntanlega kynningarefni líka , hafi enn ekki verið greiddar að fullu . En eins og kunnugt er hefur komið í ljós að Sveinn Andri hefur mörgum sinnum sagt ósatt um verð og greiðslur þessara hluta . Því hlýtur maður að spyrja sig hvenær nóg sé komið af því örlæti dómstjóra Héraðsdóms Reykjavíkur að bókstaflega moka verkefnum á sviði skiptastjórnar í þennan mann , svo hávær sem andmæli annarra lögmanna og þeirra sem hagsmuna eiga að gæta , við skipti félaga ? Og er ekki full ástæða að hefja opinbera rannsókn á embættisfærslu skiptastjórans – og dómstjórans ? Merkilegast er þó finnst mér að ekki heyrist múkk í Lögmannafélagi Íslands um þessi mál . Eitt sinn kom til álita hjá félaginu að þótta um háttsemi eins félagsmanns síns sem uppvís varð að því að skila ekki bótum til umbjóðenda síns , hafði sem sagt gerst sekur um fjárdrátt . Stjórn og væntanlega siðanefnd Lögmannafélagsins fjallaði um málið og komst að því að framganga lögmannsins væri ólögmannsleg ! Kanntu annan ?